มีอาการปวดตื้อๆที่ท้องเวลาใช้มือกดลงไปจะเหมือนมีชีพจรเต้นแล้วจะแน่นจุก บางทีก็ปวดหลัง ปวดเอว ค่ะ ปกติเป็นกรดไหลย้อนด้วยค่ะ ไม่ทราบว่าเกี่ยวข้องกับกรดไหลย้อนไหมคะ
สวัสดีค่ะ JoofJang,การที่ใช้มือกดลงไปที่หน้าท้อง แล้วเหมือนมีชีพจรเต้น เกิดจากการคลำได้ส่วนของหลอดเลือดแดงใหญ่ที่อยู่ในช่องท่องค่ะ ยิ่งหากเป็นคนผอม ผนังหน้าท้องบาง เพียงแค่วางมือบนผนังหน้าท้อง ก็อาจรู้สึกได้แล้วค่ะ ไม่ได้เป็นอาการที่ผิดปกติแต่อย่างใด ส่วนการที่กดลงไปที่หน้าท้องแล้วรู้สึกจุกแน่น ก็ถือเป็นอาการปกติที่ย่อมต้องเกิดขึ้น ยิ่งหากเรากดแรงก็จะรู้สึกจุกแน่นท้องมากได้ค่ะ หากโดนต่อยที่หน้าท้อง แม้ไม่แรงมาก ก็อาจถึงขั้นทำให้หน้ามืดหมดสติไปเลยได้ค่ะ ซึ่งเกิดจากเส้นประสาทอัตโนมัติในช่องท้องถูกกระตุ้นค่ะหากไม่ได้มีอาการจุกแน่นท้อง เวลาที่ไม่ได้กดหน้าท้อง ก็ถือว่าปกติค่ะ แต่หากไม่ได้กดหน้าท้องก็มีอาการจุกแน่นท้องแล้วร้าวมาบริเวณหลังหรือปวดท้องทะลุหลัง สาเหตุที่พบได้บ่อยคือ โรคกระเพาะอาหารอักเสบ แผลกระเพาะอาหาร รวมถึงกรดไหลย้อนโดยอาการของโรคกระเพาะอาหารอักเสบรวมถึงแผลในกระเพาะอาหาร คือจะรู้สึกปวดบริเวณท้องส่วนบน อาจเป็นบริเวณลิ้นปี่ลงไปถึงเหนือสะดือหรือปวดค่อนไปทางด้านซ้าย และอาจปวดร้าวไปที่บริเวณหลังได้ ลักษณะปวดอาจปวดเป็นแบบจุกแน่น หรือแสบร้อน นอกจากนี้อาจมีอาการท้องอืด อาหารไม่ย่อยอิ่มเร็ว เรอบ่อย คลื่นไส้ อาเจียน เป็นต้นส่วนอาการของโรคกรดไหลย้อนอาการจะคล้ายๆ กับกระเพาะอาหารอักเสบ คือปวดแสบร้อนหรือจุกบริเวณลิ้นปี่และหน้าอก อาหารไม่ย่อย เรอบ่อย มีน้ำรสเปรี้ยวหรือขมในคอ หรือเจ็บคอ ระคายเคืองคอตลอดเวลาคลื่นไส้หลังรับประทานอาหาร เป็นต้นหากอาการปวดท้องและปวดหลังเป็นแยกกัน คือปวดไม่พร้อมกัน และปวดบริเวณช่วงเอวหรือสะโพก สาเหตุมีมากมายค่ะ โดยที่สาเหตุของการปวดท้องจะเป็นได้จากทุกอวัยวะในช่องท้อง ส่วนสาเหตุการปวดหลัง เช่น การเคล็ดขัดยอกของกล้ามเนื้อจากใช้งานกล้ามเนื้อหลังมากเกินไปการทำท่าทางที่ไม่ถูกต้องสะสมเป็นเวลานานกระดูกสันหลังหรือนรองกระดูกสันหลังเคลื่อนหรือนรองกระดูกเสื่อม หรือเป็นโรคนิ่วในไต นิ่วในท่อไต ก็อาจทำให้มีอาการปวดหลังได้เช่นกัน